Komisijos reglamentas (EB) Nr. 2019/94
1994 m. rugpjūčio 2 d.
dėl Jungtinių Amerikos Valstijų kukurūzų krakmolo gamybos liekanų importo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro javų rinkos organizavimo [1] su paskutiniais pakeitimais, padarytais Reglamentu (EB) Nr. 1866/94 [2], ypač į jo 9 straipsnio 2 dalį,
kadangi, laikydamosi GATT, Europos bendrija ir JAV susitarė patikslinti kukurūzų krakmolo gamybos liekanų muitų tarifų apibrėžimą; kadangi, importuojant šiuos produktus į Bendriją, atliekama laboratorinė analizė, skirta patikrinti jų atitikimą muitų tarifų apibrėžimui; kadangi Jungtinių Amerikos Valstijų Žemės ūkio departamento Federalinė grūdų inspekcijos tarnyba (FGIT) ir JAV malimo drėgnuoju būdu pramonės įmonės, JAV institucijoms reguliariai tikrinant, patvirtins, kad į Bendriją importuojami minėti produktai atitinka sutartą apibrėžimą;
kadangi, remiantis sukurta lydinčiųjų JAV importo atitikties patikros sertifikatų sistema, reikia, kad importui iš JAV ir visam kitam kukurūzų krakmolo gamybos liekanų importui kartu su minėtais sertifikatais ir toliau būtų taikomos įprastos patikros priemonės;
kadangi reguliarus valstybių narių pranešinėjimas Komisijai apie produktų, importuojamų remiantis šiais sertifikatais, kiekius ir vertę yra vienas iš klausimų, dėl kurių susitarta su JAV siekiant veiksmingesnio pirmiau minėtos sutarties įgyvendinimo monitoringo;
kadangi Javų vadybos komitetas nepateikė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
1. Iš JAV į Bendriją importuojant KN 23031019 kodu ženklinamas kukurūzų krakmolo gamybos liekanas, atliekant laboratorinius visų siuntų, kurių atžvilgiu nepateikiami šio reglamento priede nustatyti FGIT ir JAV malimo drėgnuoju būdu pramonės įmonių išduoti sertifikatai, tikrinama jų atitiktis minėtam kodui.
2. Siuntoms iš JAV, gabenamoms su šiais dviem sertifikatais, ir siuntoms iš visų trečiųjų šalių taikomos įprastos importo tikrinimo priemonės.
2 straipsnis
Valstybės narės iki kiekvieno mėnesio pabaigos praneša Komisijai apie ankstesnį mėnesį su 1 straipsnio 1 dalyje nurodytais atitikties sertifikatais importuotų KN 23031019 kodu ženklinamų produktų kiekius ir vertę.
3 straipsnis
Šis reglamentas įsigalioja 1994 m. rugsėjo 8 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. rugpjūčio 2 d.